
	Παρουσίαση των βιβλίων
της Μαρίας Παΐση

Κραδασμοί στον Χρόνο

Επιχείρηση  ΛΑΖΑΡΟΣ

στο Σπίτι της Κύπρου

Την Τετάρτη 7 Ιουνίου 2023, στις 19:00, θα πραγματοποιηθεί στο Σπίτι της Κύπρου, Ξενοφώντος 2Α  στο Σύνταγμα, η παρουσίαση των βιβλίων της Μαρίας Παΐση, «Κραδασμοί στον Χρόνο», που κυκλοφορεί από τις Εκδόσεις Πήλιο, και «Επιχείρηση ΛΑΖΑΡΟΣ» των Εκδόσεων Ευγνώμων.
Για τα βιβλία θα μιλήσουν, η φοιτήτρια και σκιτσογράφος Αλεξία Παΐση, η εκδότρια και συγγραφέας Άνδρη Χαϊράλα και η συγγραφέας Μαρία Παΐση.
Η εκδήλωση πραγματοποιείται με τη στήριξη του Υφυπουργείου Πολιτισμού της Κυπριακής Δημοκρατίας και θα προβληθεί σε ζωντανή ψηφιακή μετάδοση από την Υπηρεσία Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) μέσω του συνδέσμου παρακολούθησης: https://diavlos.grnet.gr/room/1607?eventid=14469
____________________
Η Μαρία Παΐση είναι παιδί προσφύγων από το χωριό Δίκωμο Κερύνειας. Γεννήθηκε στη Λευκωσία και μεγάλωσε στην επαρχία. Είναι μητέρα τριών παιδιών και εργάζεται ως Καθηγήτρια σε κολλέγιο, όπου διδάσκει στο Ανώτερο Δίπλωμα Κομμωτικής. Είναι συγγραφέας, ποιήτρια, επιμελήτρια και κριτικός κειμένων. 

Το 2017 κυκλοφόρησε το βιβλίο της «Τα μυστικά της κομμωτικής τέχνης» (Εκδόσεις Πήλιο), το οποίο έχει εγκριθεί για τις βιβλιοθήκες των κυβερνητικών Τεχνικών Σχολών. Το 2019 δημοσιεύτηκε το άρθρο της «Η κομμωτική τέχνη στο πέρασμα του χρόνου και οι κοινωνικές διαφοροποιήσεις», στο πανεπιστημιακό έντυπο «The Cyprus research facts» που εκδίδεται από το C.D.A. College. Ακολούθησαν τα βιβλία της, «Κραδασμοί στον Χρόνο» (2019, Εκδόσεις Πήλιο) και «Επιχείρηση ΛΑΖΑΡΟΣ» (2019, Εκδόσεις Ευγνώμων). Το 2023 κυκλοφόρησε τα θεατρικά, «Ένα Ατυχές Συμβάν» (κωμωδία),  «Ένα Ατυχές Συμβάν» (κωμωδία στην Κυπριακή διάλεκτο) και «Η Αγκαστρωμένη» (κωμωδία στην Κυπριακή διάλεκτο). Έχει, επίσης, συγγραφικές και ποιητικές συμμετοχές σε ανθολόγια και περιοδικά.
Έχει λάβει τις ακόλουθες διακρίσεις: Διάκριση, Διήγημα, Βιβλιόφιλοι Έδεσσας (21/03/2023)˙ Διάκριση, Ποίηση, Ένωση Λογοτεχνών Κύπρου (11/03/2023)˙ 2ο Βραβείο στον 2ο Παγκόσμιο Διαγωνισμό Μονόπρακτου στην Ελληνική γλώσσα, Διεθνής Πολιτιστική Ολυμπιάδα (17-18/09/2022)˙ Ειδικό Βραβείο για την προσφορά στον Πολιτισμό/Ποίηση, Διεθνής Pολιτιστική Ολυμπιάδα (17-18/09/2022)˙ Βράβευση για την προσφορά στην Παιδεία, C.D.A. College (2022)˙ Έπαινος, 5η Θέση Πανελλήνια στην Ποίηση, Βιβλιοθήκη Καλυβίων Δήμου Σαρωνικού (01/07/21-20/10/21).

Η ιστορία διαδραματίζεται στο σήμερα. Η ήσυχη καθημερινότητα της Άννας, ανατρέπεται ξαφνικά από την αποκάλυψη μυστικών. Στη ζωή της εισβάλουν η δράση και η περιπέτεια. Οι ανθρώπινες σχέσεις πότε δυναμώνουν και πότε κλονίζονται στην παρουσία ταραχών. Είναι, ένας ασυνήθιστος διορισμός ο οποίος επέζησε μέσα από τους αιώνες και ένα αρχαίο έγγραφο με βουλοκέρι το οποίο πρέπει να αποκωδικοποιήσει. Καλείται να κατανοήσει και να λύσει τους γρίφους του οι οποίοι αφορούν κάθε ένα από τα κομμάτια ενός θησαυρού τον οποίο πρέπει να εντοπίσει και να καταστρέψει. Θα εκπληρώσει την ασυνήθιστη αποστολή της; Τι γίνεται όταν τα πολύτιμα κομμάτια βρίσκονται σε άλλες χώρες; Ένας αγνοούμενος νεαρός, το μυστήριο μιας φωτογραφίας και ένας κατά συρροή δολοφόνος φέρνουν τα πάνω κάτω. Θα μπορούσε ο έρωτας να απαλύνει τις στιγμές ή να περιπλέξει περισσότερο τα γεγονότα; Ένας εφευρέτης εμφανίστηκε από το πουθενά λέγοντας πως έφτιαξε μια χρονομηχανή με την οποία η Άννα μπορούσε να ταξιδέψει στον χρόνο. Αρχικά αυτό της φάνηκε παράλογο και εξωπραγματικό. Στην πορεία σκέφτηκε πως αν ήταν αλήθεια, τότε τα ταξίδια στον χρόνο ίσως ήταν η λύση στα προβλήματά της. Στάθηκε στο μέσο της χρονομηχανής με δυσπιστία, αλλά και με την ευχή να γυρίσει στο παρελθόν.

Η ιστορία διαδραματίζεται στο σήμερα. Ο κεντρικός ήρωας ξυπνά στο νοσοκομείο μετά από κώμα και ο νεαρός στο διπλανό κρεβάτι χαριτολογώντας τον αποκαλεί Λάζαρο. Δεν είναι ο μόνος λόγος για τον οποίο το βιβλίο ονομάζεται επιχείρηση Λάζαρος. Είναι όλη η πορεία της ιστορίας σχετική και επιπρόσθετα φανερώνεται μια μεγαλύτερη εξήγηση, στο τέλος. Ο Λάζαρος, έχασε τη μνήμη του και το μόνο που μπορούσε να θυμηθεί ήταν ένας τετραψήφιος αριθμός, ο οποίος θα έπαιζε κομβικό ρόλο στη ζωή του. Στην πραγματικότητα, η αμνησία δεν ήταν το μοναδικό του πρόβλημα εφόσον καθώς προσπαθούσε να μάθει την αλήθεια και να ανακαλύψει ποιος ήταν πραγματικά, βρέθηκε αντιμέτωπος με ένα σωρό μυστικά. Βρόμικα και επικίνδυνα. Οι ιστορίες μιας ηλικιωμένης προκάλεσαν μεγάλη ταραχή. Η πρώτη αναφερόταν στο 1946 και αφορούσε έναν θάνατο και ένα χαμένο έγγραφο. Η δεύτερη, μιλούσε για ένα έγκλημα το οποίο συνέβη τη δεκαετία του 1990. Όλα σχετίζονταν μεταξύ τους. Το παρελθόν, το παρόν και το μέλλον ήταν αλληλένδετα. Πρόκειται για ένα βιβλίο γεμάτο δράση και περιπέτεια, πλημμυρισμένο με συναισθήματα και ανατροπές. Στις 671 σελίδες του, συναντάμε τον υπόκοσμο, δολοφονίες, μια εξαφάνιση, την εγκατάλειψη, την προδοσία, ένα κλειδί, την απειλή, τη φυλάκιση, τη φιλία και την αληθινή αγάπη.

